בחזרה לעתיד 3

עלילה

עלילת "בחזרה לעתיד 3" ממשיכה מהמקום בו הפסיקה עלילת הסרט השני בסדרה. דוק בראון נשלח בטעות הרחק לשנת 1885 על ידי מכת-ברק שפגעה בדלוריאן ששהתה באוויר, בעוד מרטי תקוע ב-1955.
דוק שולח למרטי מכתב (שנשמר בארכיון בצוויו עד אותו יום בו נמצא מרטי) המספר את סיפורו לאחר שהברק פגע בדלוריאן. מרטי, הזקוק לעזרה, הולך למצוא את דוק של שנת 1955 הנמצא כרגע עם מרטי מהסרט הראשון, הדוהר לקראת מכת-הברק שתחזירו לשנת 1985. דוק נחרד לפגוש במרטי נוסף ששב מן העתיד, ומתעלף. מרטי מחזירו לביתו במכוניתו, וישן שם.

בבוקר המחרת, מתעורר דוק ואינו מבין כיצד הגיע לביתו, וכשמבחין במרטי הניגש אליו נחרד שוב ופורץ בצווחות-בהלה. אט-אט מסביר לו מרטי את המתרחש ומראה לו את מכתבו של דוק משנת 1885. המכתב מיידע אותו כי המכונה נמצאת במכרה תת-קרקעי הסמוך לבית-הקברות העירוני, ומזהיר אותו שלא לחזור לעבר לחפשו, ושישמיד את מכונת הזמן לאחר שיחזור לשנת 1985. מרטי, בעזרת דוק, מאתר את מכונת הזמן במכרה, לאחר שדממה בתוכו 70 שנה. מחוץ למכרה, הם מגלים לפתע את מצבת קברו של דוק משנת 1885, עליה נרשם כי דוק נורה למוות ימים ספורים לאחר הגעתו על ידי אבי סבו של ביף טאנן, ביופורד "כלב-שוטה" טאנן – בשל ויכוח על 80 דולר, והמילים הבאות: "הוקמה לזכרו הנצחי בידי אהובתו קלרה". הם תוהים לגבי זהותה של קלרה זו, ללא הצלחה.

הם גוררים את המכונה לביתו של דוק ומשיבים אותה לפעולה, אך במקום לחזור לזמנו - חוזר מרטי ל-1885 כדי להציל את דוק ממוות בטוח. ב-1885 פוגש מרטי באבי סבו, שיימוס מק'פליי. מרטי מציג עצמו בשם קלינט איסטווד. שיימוס מסכים לעזור למרטי למצוא את דוק. מרטי פונה לבית-המרזח (העתיד להיות המסעדה בה יפגוש את אביו), שם נתקל פנים בפנים עם טאנן, וכמעט נהרג על ידו בתלייה מול בניין העירייה העתידי, לאחר שהעז פניו נגדו, אך ניצל, כאשר דוק מגיח עם רובה-צלפים וקורע בירייה את החבל, ומחליף משפטים מספר עם טאנן.
מרטי ודוק נפגשים, ומרטי מיידע אותו כי כבל הדלק של המכונה נקרע. דוק משיב כי לא תמצא תחנת דלק באזור עד המאה הבאה ולכן הם תקועים ב-1885. בינתיים, מזדמן ראש העיר למקום בכרכרתו ומזכיר לו כי בפגישה בשבוע שעבר הוא התנדב לפגוש מורת בית ספר חדשה בתחנת הרכבת בשם קלרה קלייטון - אהובתו של דוק לעתיד - וכי היא תגיע מחר. למחרת, כעבור מספר ניסיונות הפעלה כושלים, דוק מגיע למסקנה כי הדרך היחידה היא להאיץ את המכונה בעזרת רכבת ובכך להגיע למהירות הרצויה. הם מדברים עם עובד רכבת בתחנה, שאומר כי אם ירתיחו את דוד הקטר לכדי חום גבוה ביותר יוכל הקטר להגיע למהירות גבוהה זו, ובשאלם אותו מוסיף כי הרכבת הבאה תגיע ביום שני הבא ב-8:00 בבוקר, בדרכה לסן-פרנסיסקו.

בתכנונם את מסלולם כמסילת "גיא קלייטון", עליו, לדברי דוק, תלוי גשר, תוהה דוק על כי עתה - ב-1885 - קרוי הגיא "גיא שונאש". מרטי טוען כי לפי מפת 1885 הגשר עדיין אינו קיים, ומאמת זאת כשהם מגיעים לגיא, אך דוק מסביר לו כי עליהם רק להאיץ למהירות הרצויה עד סמוך לגשר, והזמן יעשה את שלו. סמוך לכך, נשמעות זעקות שבר בקרבת מקום. הם מבחינים באשה הנוהגת בעגלה הדוהרת בחוסר-שליטה אל עבר הגיא, וממהרים לחלצה רגעים ספורים קודם צניחתה מטה. הם מלוים אותה לביתה, וקודם שנפרדים היא מציגה את עצמה כקלרה קלייטון.

בפרידתם, הם מתווכחים אם קלרה אכן מתאהבת בו. דוק טוען "היה לה מבט פוחד משהו. אחרי הכל - קלרה קלייטון כמעט נהרגה בגיא קלייטון...". באותו רגע נופלים אסימוניהם, ומרטי נזכר כי שם הגיא קרוי על שמה של מורה ידועה, שנהרגה בתהום זה 100 שנה קודם זמנם הם - בשנת 1885 (בה הם נמצאים). דוק מבין כי קלרה זו אמורה הייתה ליהרג, נחרד משינוי ההיסטוריה שביצעו ומתחרט על המצאת מכונת הזמן, באומרו כי "איננה תורמת מאומה מלבד צרות". בימים הבאים, מדגים דוק למרטי מודל המחשה להאצת מכונת הזמן בעזרת רכבת, ואט אט מתאהב בקלרה.
בשבת, לאחר תגרה נוספת עם טאנן בנשף ריקודים של התקנת השעון של מגדל השעון בהיל ואלי, מרטי מונע מטאנן להרוג את דוק, וטאנן מעוניין כעת להרוג את מרטי. הוא מזמין את מרטי לדו-קרב שיערך בדיוק ביום שני, הוא היום בו יעזבו ויברחו.

למחרת בלילה, בהעלאת מכונת הזמן על המסילות, מספר דוק למרטי על רצונו להשאר עם קלרה ב-1885, בשל התאהבותו. מרטי מניא אותו מכך. דוק הולך לפגוש את קלרה בביתה, ומספר לה את האמת כולה על עצמו וזמנו. היא אינה מאמינה לו כצפוי, ומגרשת אותו מביתה, כשהיא בוכה במטתה. דוק, בצערו, הולך לשתות בבית-המרזח, ומספר לכל יוצא ובא את סיפור אהבתו.

בבוקר מופיע מרטי, ומזכיר לו שעליהם להסתלק מיידית בטרם יבוא טאנן לדו-קרב. דוק שותה את כוסו היחידה ומתעלף. הם מנסים להעירו, אך כשמתעורר הם מאחרים את המועד, כיון שטאנן ממתין להם בחוץ. באותם רגעים, עוזבת קלרה בלב שבור על הרכבת לסן-פרנסיסקו בנסיעה חד-כיוונית. כעבור דקות מה, שומעת קלרה התלחשות אנשים מאחורי גבה על דוק וסיפור התאהבותו בה, ועוצרת את הרכבת במשיכת בלמי-חרום. היא ממהרת במרוצה לביתו של דוק.
מרטי מערים על טאנן בעזרת טריק שלמד מסרט של קלינט איסטווד, וטאנן נתפס ונכלא בידי המשטרה. מרטי משכנע את דוק לשוב עמו לעתיד, והשניים יוצאים לדרכם בדיוק כאשר מגיעה קלרה חזרה לביתו של דוק. זו האחרונה מוצאת שם את תוכנית האצת מכונת הזמן אותה הדגים דוק למרטי, ומאמינה עתה לסיפורו. היא יוצאת למרדף סוסי אחר הרכבת, ששבה לנסיעתה עכשיו, ונעצרת שוב בידי דוק ומרטי, חמושים באקדחים כשודדים, כאשר הפעם הם מנתקים את הקטר וחוטפים אותו למזימתם. קלרה מתגנבת לקטר כעבור דקות אחדות - במהלך מרדפה על סוסהּ - כאשר הם מאיצים את מכונת הזמן למהירות הרצויה באמצעות בולי עץ מיוחדים המיועדים לחימום יתר של הדוד. דוק יוצא לעזרת קלרה בעזרת ההאברבורד משנת 2015 – שכן כמעט נהרגה מהתפוצצות דוודי הקיטור הרותחים, ולתדהמת הצופים - נשאר ב-1885 יחד עימה כאשר מרטי חוזר לזמנו הוא.
כאשר חוזר מרטי להווה (פרט מעניין: בשלט הסמוך למסילה כתובות המילים "גיא איסטווד", על שם "איסטווד" (מרטי) אשר לכאורה, לדברי ההיסטוריה, נפל הוא לתהום ונהרג 100 שנה קודם לכן, כשבמציאות הוא נעלם על גבי הגשר במסעו בזמן וחזר לשנת 1985), רכבת עוברת והורסת את המכונה. מרטי, שסוף-סוף קיים את רצונו של דוק, השמדת המכונה, חוזר לביתו בלבושו מן עבר, מה שמעורר חיוכים בקרב משפחתו.

הוא אוסף את רכב-השטח שלו (מסוף הסרט הראשון), ופוגש את חברתו, ג'ניפר, הבטוחה כי חלמה חלום כל הזמן. בדרכם לאגם, ג'ניפר ומרטי פוגשים בצומת רמזורים את נידלס (שותפו לעתיד הגורם לפיטוריו בסרט השני) וחבר מרעיו, המעוניינים להתחרות בו ברכבם. מרטי נעתר, אך כשמתחלף אור הרמזורים לירוק, מרטי נוהג לאחור, וכעבור רגעים ספורים נוכח לדעת כי במקרה והיה מתחרה - היה מתנגש ברולס-רויס בצומת הבא. ג'ניפר נזכרת בתת-מודע במשפט דומה ששמעה בעבר, ושולפת את מכתב הפיטורין שלו (אותו שמרה לעצמה כשהייתה בעתיד), שנמחק למול עיניהם.
כשהם מגיעים לבקר את הריסות המכונה מגיחה בשאגת פיצוצים רכבת זמן חדשה ונעצרת לידם. מתוכה יוצאים דוק, קלרה ושני ילדיהם, שהגיעו על מנת להיפרד ממרטי ומג'ניפר.